Aandele

‘n Inleiding tot die handel in aandele en hoe dit kan help om rykdom te bou

**Aandele**

Hierdie boekie sal behulpsaam wees om die waarom en hoe van aandelehandel te verduidelik. Dit sal antwoorde verskaf op jou vrae oor hoe om te begin, waar om finansiële advies te bekom, wat jou opsies is, en wie jou kan help om jou welaf te maak deur ‘n aandeleportefeulje (‘n versameling aandele) op te bou. .

**Definisies**

As jy deur die definisies hieronder lees, voor jy voortgaan, sal dit jou help om die inhoud beter te verstaan.

**Algemene jaarvergadering (AJV)**

‘n Algemene Jaarvergadering is ‘n vergadering wat jaarliks gehou word waartydens die lede van die organisasie byeenkom om sleutelaangeleenthede te bespreek en daaroor te stem. Openbare maatskappye hou algemene jaarvergaderings vir aandeelhouers. Tydens dié vergaderings hou baie individue, wat die leierskap van die maatskappy verteenwoordig, toesprake en beantwoord aandeelhouers se vrae oor kort- en langtermynstrategieë.

**Gemagtigde gebruiker van beurse (voorheen genoem ‘aandelemakelaar’)**

Dit is ‘n persoon wat effekte of aandele namens sy kliënte koop of verkoop. Die Wet op Finansiële Markte (FMA) definiëer ‘n aandelemakelaar as ‘n *‘gemagtigde persoon’* wat toegelaat word om een of meer dienste i.v.m. effekte te lewer ooreenkomstig die reëls van ‘n effektebeurs.

**Korporatiewe optrede**

Dit is ‘n handeling wat die sekuriteite uitgereik deur ‘n maatskappy raak, byvoorbeeld verkrygings van of samesmeltings met ander maatskappye, dividendbetalings, en so voorts.

**Skuldbriewe (of obligasies)**

Dit is ‘n vorm van langtermynskuld, gewoonlik langer as 10 jaar, wat nie deur kollateraal gedek word nie. Die skuld word gedek deur die kredietwaardigheid van die uitreiker en word meestal gebruik deur regerings- of korportiewe entiteite.

**Dividende**

Dit is ‘n bedrag wat ‘n maatskappy aan sy aandeelhouers betaal uit sy nettowins en/of reserwekapitaal.

**Ekwiteite**

Dit is maatskappyaandele wat gekoop en verkoop kan word.

**Ekwiteit**

Dit is die waarde van ‘n maatskappy se aandele. Ekwiteit verwys gewoonlik na die belang wat jy in ‘n besigheid het deur aandeelhouding teenoor ander effekte wat bloot inkomste verdien uit die besigheid se balansstaat (wins).

**Beurs**

Dit is die fisiese of elektroniese mark wat aan mense wat aandele wil ***koop*** toegang verleen tot maatskappye wat aandele wil ***verkoop***. Beurse het vroeër ‘n fisiese ‘handelsvloer’ gehad maar deesdae word die meeste transaksies elektronies uitgevoer. Die bekendste en grootste beurs in Suid-Afrika is die Johannesburg Effektebeurs Beperk (JSE).

**Finansiële Diensteverskaffer (FSP)**

Dit is ‘n persoon of maatskappy wat deur die Finansiële Sektor Gedragsoweheid (FSCA) gemagtig is om finansiële advies te gee en/of ‘n intermediêre diens te lewer ten opsigte van ‘n verskeidenheid finansiële produkte, insluitend beleggingsprodukte en versekeringspolisse. Die FSP-lisensie van die gemagtigde persoon spesifiseer presies oor watter finansiële produkte of dienste hulle advies mag gee of mag verkoop.

**Gemagtigde voldiensgebruiker van beurse (voorheen bekend as voldiensaandelemakelaar)**

‘n Gemagtigde voldiensgebruiker van aandelebeurse bestuur die hele proses van aandelehandel. Hulle lewer ‘n persoonlike diens, insluitend navorsing, om die beste aandele vir jou beleggingstrategie te identifiseer, sowel as om namens jou aandele te koop en verkoop.

**Belegger**

Is ‘n persoon wat aandele koop (in aandele belê), asook in verbandlenings, eiendom, ens. met die doel om wins te maak.

**Maksimumomset**

Dit verwys na ‘n maatskappy se totale omset oor ‘n vaste tydperk en word bereken op die inkomste verdien uit sakebedrywighede. Dit is nie dieselfde as wins (profyt) nie, wat bereken word nadat besigheidsuitgawes van omset afgetrek is. In Suid-Afrikaanse verband word omset gebruik om ‘n maatskappy se grootte (omvang) aan te dui.

**Middelkapitaal-aandele**

Genoteerde aandele word gekategoriseer volgens die totale waarde van ‘n maatskappy, wat bereken word deur die die getal aandele te vermenigvuldig met die geldende aandeelprys. Maatskappye word genoteer in een van drie kategorieë – kleinkapitaalaandele gewaardeer teen minder as R1 miljard, mediumkapitaandele gewaardeer teen tussen tussen R1 miljard en R10 miljard en grootkapitaalmaatskappye wat gewaardeer word teen meer as R10 miljard. (**Let Wel:** Billion is ‘n Amerikaanse term vir Miljard.)

**Gewone aandele**

Dit is ‘n klas aandele wat mense besit en wat hulle die reg verleen om deel van die maatskappy se winste te ontvang. ‘n Houer van gewone aandele het verder ook stemreg oor die sake van die maatskappy.

**Oor-die-toonbank-verhandeling (‘OTC’)**

Oor-die-toonbank-handel (OTC trading) verwys na die direkte verhandeling van aandele tussen twee partye as alternatief vir aanbieding op die formele beursnotering.

**Voorkeuraandele**

Dit is ‘n spesiale reeks/klas maatskappy-aandele. Anders as gewone aandele het hulle ‘n vaste dividend wat betaal word aan aandeelhouers vóór dividende op gewone aandele betaal word. Teenoor houers van gewone aandele het houers van voorkeuraandele nie stemreg nie.

**Portefeulje**

Jou aandelebesit en ander beleggings stel jou portefeulje saam. Jy het dalk net ’n paar aandele in ‘n portefeulje, maar teoreties kan jy tegelyk ‘n oneindige getal aandele besit.

**Opbrengs op belegging (ROI)**

Opbrengs op belegging (ROI) is die verhouding van wins of verlies wat in ‘n finansiële jaar gemaak is uitgedruk t.o.v. ‘n belegging wat gemaak is.

**Aptyt vir risiko**

Om jou aptyt vir risiko te bepaal help jou om te besluit met hoe groot risiko jy bereid is om saam te leef, en belangrik, wanneer dit nodig word om op te tree om jou risiko te verlaag.

**Risikotoleransie**

Dit is die bedrag of vlak van risiko wat ‘n belegger voel vir hom gemaklk is, of die graad van onsekerheid wat ‘n belegger instaat is om te hanteer.

**Sektor**

Aandele in dieselfde bedryf hoort in dieselfde sektor. Byvoorbeeld: Die tegnologiesektor sluit maatskappye soos Apple en Microsoft in. Sommige gemagtigde gebruikers van die beurse verkies om in een sektor te verhandel want hulle ken die bedryf goed en kan die vertoning van aandele beter voorspel.

**Selfreguleringsorganisasie (SRO)**

Dit is ‘n selfreguleringsorganisasie wat nie regeringsverbind is nie en die mag het om standaarde en regulasies vir sy bedryf te skep en af te dwing. ‘n Finansiële SRO, soos ‘n effektebeurs, beskerm beleggers, gemagtigde gebruikers en uitreikers deur reëls en regulasies op te stel en om standaarde vir sy lede neer te lê wat etiek, gelykheid en professionalisme bevorder.

**Aandeel**

Een van die gelyke dele waarin ‘n maatskappy verdeel word en wat lede van die publiek (aandeelhouers) kan koop.

**Aandeelhouer**

‘n Persoon wat aandele in ‘n maatskappy besit.

**Klein- tot mediumonderneming (KMO)**

‘n Klein- tot mediumonderneming word gedefiniëer deur sy getal werknemers. Verskillende sektore het egter verskillende omsetdrempels wat beïnvloed hoe hulle geklassifiseer word. Alle kleinondernemings het tusen 10 en 50 mense in diens, terwyl mediumondernemings 51-250 werknemers het. Maksimumomset word gestel op ‘n verskillende koers per sektor. Byvoorbeeld: ‘n Klein landbou-onderneming het ‘n omset van tot R17 miljoen, terwyl ‘n medium-grootte lanbou-onderneming ‘n omset van tot R35 miljoen het. In mynbou is die omset vir elke tipe besigheid tot R50 miljoen en R210 miljoen onderskeidelik.

**Effek**

Effekte verwys na die besit van korporatiewe ekwiteite of sekuriteite waarmee oor die algemeen op ‘n effektebeurs handel gedryf word, terwyl aandele moontlik slegs na aandele vewys, genoteer of ongenoteer, van ‘n spesifieke maatskappy.

**Handel**

Die aktiwiteit van die koop en verkoop van aandele in maatskappye.

**Inhoudsopgawe**

1. Wat is aandele?

2. Wat is die aandeleprys?

3. Soorte aandele

4. Die koop van aandele

5. Wat jy as ‘n aandeelhouer behoort te weet.

6. Voordele van aandelebesit

7. Die risikos om aandele te koop.

8. Hoe spoor ek ‘n gemagtigde gebruiker van ‘n beursplatform op?

9. Beurse in Suid-Afrika

10. Die FSCA beskerm beleggers.

11. Die nodige gronde om ‘n klagte in te dien.

12. Hoe om ‘n klagte by die FSCA in te dien.

13. Nuttige kontakte.

1. Wat is aandele?

**Aandele** gee aan jou gedeeltelike eienaarskap van ‘n maatskappy. Daar word ook na aandele verwys as ekwiteite en effekte en dit is waarom ons praat van **aandelemarkte, aandelebeurse** en **aandelemakelaars** (nou genoem gemagtigde gebruikers van beursplatforms).

Maatskappye bied gewoonlik aandele aan deur ‘n efffektebeurs om aanvangskapitaal te toets vir groei of vir spesifieke projekte. Die vlak van eienaarskap berus op die getal aandele wat jy besit.

Voorbeeld:

‘n Maatskappy reik 1 000 aandele uit.

Jy belê deur 10 aandele te koop.

100/1000x100 = 10%

Jou aandele/totaal van uitgereikte aandele x100 = 10% ekwiteit

Met ander woorde – jou 100 aandele beteken dat jy 10% van die ekwiteit of aandele van die maatskappy besit.

Waarom reik maatskappye aandele aan die publiek uit?

Die uitreik van aandele en verkoop daarvan aan die publiek is ‘n bekostigbare manier vir privaatsektormaatskappye om kapitaal te verkry om uitbreiding of groei van die maatskappy te finansier. Dit beteken jy, as ‘n belegger, kan vandag aandele teen ‘n sekere prys koop met die verwagting dat jy dit in die toekoms teen meer sal kan verkoop as wat jy daarvoor betaal het. Dit is hoe jy jou rykdom kan laat groei.

As ‘n aandeelhouer (iemand wat aandele besit), is jy geregtig op ‘n deel van enige verklaarde dividend (wins).

As die maatskappy nie goed vaar nie, verlaag die waarde van sy aandele en kan jou aandele minder werd wees as toe jy hulle gekoop het (tot tyd en wyl die maatskappy sodanig herstel het dat dit weer wins maak).

As ‘n maatskappy se prestasie nie verbeter nie, of as die maatskappy sy bedrywighede staak, kan jy ‘n deel van of jou totale belegging verloor.

Hoewel aandele hoofsaaklik met ‘n effektebeurs vereenselwig word, is alle maatskappye nie op ‘n beurs genoteer nie. Daar is klein ongenoteerde besighede wat dikwels beleggers tussen familie en vriende werf, of eenvoudig ‘n groepie privaat individue wat gewillig is om aandele in die besigheid te koop. Die geld wat deur ‘n klein besigheid gewerf word, dien dieselfde doel – om die besigheid uit te brei en te laat groei.

1. Wat is ‘n aandeelprys?

Die prys van ‘n aandeel word bepaal deur die maatskappy se finansiële geskiedenis (wins en groei) en die vraag na sy aandele. Enkelaandele kan teen so laag as R10-00 gewaardeer word; jy sal egter steeds verplig wees om ‘n minimum getal aandele te koop. Hoe hoër die vraag na ‘n maatskappy se aandele, hoe hoër sal die aandeelprys wees. Net soos in enige mark word die pryse op ‘n effektebeurs deur vraag en aanbod bepaal.

Vraag, sal die waarde van elke enkelaandeel verhoog? Andersins sal die waarde van die aandele egter daal indien:

* Beleggers wat ‘n groot aandeleblok besit, verkoop, en gevolglik ‘n ooraanbod veroorsaak;
* ‘n Maatskappy nie sy inkomstemikpunte bereik nie; en
* As daar geen vraag na die aandeel is nie, onder andere as gevolg van negatiewe persepsies oor die

 Maatskappy is.

1. Soorte aandele

Die algemeenste soort uitgereikte aandele is **gewone** en **voorkeuraandele**.

**Gewone aandele:** Eienaars van gewone aandele is het ‘n stem vir elke aandeel wat besit word en het volle stemreg op die maatskappy se algemene jaarvergadering (AJV).

Gewone aandeelhouers het ‘n tweërlei inkomste:

* Deur hul aandele teen ‘n wins te verkoop as die prys styg; en
* As ‘n maatskappy goed presteer en sy winsmikpunte haal, kan dit besluit om ‘n dividend te verklaar en te betaal, wat ‘n deel van die wins is.

Die geskiedenis het oor die langtermyn bewys dat gewone aandele normaalweg inflasie oortref en ‘n hoër wins bied (opbrengs op belegging, of ‘ROI’) as die meeste ander soort beleggings.

**Voorkeuraandele:** Eienaars van voorkeuraandele het nie stemreg op die maatskappy se algemene jaarvergadering nie maar hulle ontvang wel deel van hul belegging, indien nie alles nie, as die maatskappy gelikwideer word of toemaak voor die gewone aandeelhouers betaal is. Voorkeuraandeelhouers se kapitaal moet terugbetaal word as die maatskappy misluk en sluit.

1. Koop van aandele

Jy kan aandele koop of verkoop deur ‘n volledige diens gemagtigde gebruiker van ‘n beursplatform te gebruik, of jou transaksies self te bestuur deur ‘n handelsrekening wat deur ‘n gemagtigde gebruiker onderhandel is.

Hoewel aanlynhandel jou volle beheer gee oor jou aandeleportefeulje, sal jy self navorsing oor die maatskappye moet doen. Suksesvolle belegging berus op ondervinding en agtergrondkennis – ‘n bewustheidsvlak en begrip waaroor die meeste onervare en beginnerbeleggers nie beskik nie.

Vandat digitale- of aanlynhandel toeganklik en meer populêr geword het, het die gevaar dat jy te veel waag of bedrieg kan word eksponensiëel toegeneem. Aanlynhandel kan na ‘n veilige opsie lyk maar swendelary floreer op digitale platforms en jy kan maklik ‘n slagoffer daarvan word.

Vir ‘n nuweling is dit veiliger om die dienste van ‘n gemagtigde gebruiker van ‘n beursplatform te gebruik. Hulle het die kennis en deskundigheid om jou te help om jou portefeulje om te sit in ‘n winsgewende belegging.

‘n Portefeulje met aandele van meer as een maatskappy, of uit verskillende ekonomise sektore, is bekend as ‘n gediversifiseerde portefeulje en is ‘n strategie wat help om jou risiko te verlaag. As een maatskappy nie goed vaar nie, kan ‘n ander een in jou portefeulje dit miskien wel doen. Dit skep balans en dra by om groot verliese in jou portefeulje te voorkom.

As jy beplan om oor ‘n langtermyn rykdom te versamel, is ‘n gediversifiseerde aandeleportefeulje ‘n baie goeie opsie.

**Let Wel:** Hoewel die term ‘aandelemakelaar’ nog in algemene gebruik en bekend is by finansiële kliënte, word die term ‘gemagtigde gebruiker van beursplatforms’ in die Wet op Finansiële Markte (FMA) gebruik om terminologie in ooreenstemming met internasionale standaarde te bring.

**Gevare van aanlynhandel**

1. **Swendelary:** Swendelaars het meer gesofistikeerd geword en dit is dikwels moeilik om die verskil op te merk tussen werklike beleggingsgeleenthede en swendelary. Die gebruik van ‘n gemagtigde makelaar, wat toegang het tot voorafbestaande aanlynhandel-inligting en die finansiële sektor verstaan, verlaag die risiko dat jy jou belegging in ‘n swendelary kan verloor.
2. **Spoed:** Spoed en eenvoud word voorgehou as voordele van digitale handelsplatforms; dit vergroot egter jou risiko dat jy swak beleggingsbesluite kan neem of kan oorbelê. Die meeste platforms bied jou ‘n opsie om beperkings op jou rekening te plaas as ‘n manier om te beheer wat jy koop en hoeveel jy belê.

Dit is belangrik dat jy ‘n gemagtigde gebruiker van beursplatforms, wat die eksamens van die Suid-Afrikaanse Instituut van Aandelemakelaars (SAIS) geslaag het, gebruik.

Wat jy as ‘n aandelehouer behoort te weet

As ‘n aandele-eienaar, of aandeelhouer, moet jy die volgende weet en verstaan:

1. **Deel in die wins of verlies van ‘n maatskappy:** Wanneer genoteerde maatskappye ‘n wins maak, het hulle een van twee opsies – hulle kan óf die wins in die maatskappy herbelê, óf hulle kan ‘n dividendbetaling aan houers van gewone aandele verklaar. As aandeelhouer het jy geen seggenskap oor die persentasie van die wins wat uitbetaal word nie, en of ‘n maatskappy wel dividend betaal nie. Daardie besluite word geneem deur die maatskappy se raad van direkteure. As die maatskappy egter nie dividend betaal nie omdat die geld nodig is vir die groei van die besigheid, verhoog die waarde van die aandeel normaalweg in elk geval. As ‘n maatskappy voortdurend verlies ly of nie wins met aandeelhouers deel nie, is daar ‘n risiko dat aandeelhouers hul aandele kan verkooop. Dit sal tot gevolg hê dat die waarde van die aandele (en jou belegging) daal.
2. **Deelname aan die algemene jaarvergadering (AJV) en korporatiewe aksies:** As aandeelhouer is jy ‘n deeleienaar van die maatskappy. Dit gee aan jou egter nie seggenskap in die maatskappy se daaglikse bestuur nie. Alle aandeelhouers het die reg tot inspraak oor belangrike voorstelle wat die maatskappy affekteer, soos of met ‘n ander maatskappy saamgesmelt moet word of om ander besighede te koop. As gewone aandeelhouer mag jy op die maatskappy se algemene jaarvergadering voorstelle maak om vir of teen kwessies stem. ‘n Gewone aandeelhouer wat nie die AJV kan bywoon nie, kan gewoonlik per pos stem of ‘n ander aandeelhouer magtig om namens hom te stem. Dit staan bekend as ‘n volmag om te stem. Stemreg sal uiteindelik die meerderheid aandeelhouers in staat stel om lede van die raad van direkteure uit te stem en hulle met ander te vervang.
3. **Toegang tot inligting as aandeelhouer:** Aandeelhouers is geregtig op inligting oor die maatskappy waarin hulle aandele het. Maatskappye kan die posdiens, elektroniese kommunikasie of selfs telefoonoproepe gebruik om nuus aan aandeelhouers te stuur. Van maatskappye wat op ‘n aandelebeurs (soos die JSE) gelys is, word vereis dat ‘n behoorlike oudit van hul maatskappy gedoen word en dat hulle jaarliks ‘n verslag opstel waarin detail-besonderhede van maatskapppy se sakebedrywighede en finansiële verslae van die vorige jaar verskyn. Dié verslag moet beskikbaar wees vir alle huidige en toekomstige aandeelhouers, sowel as die Finansiële Sektor Gedragsowerheid (FSCA).
4. **Oodrag van eienaarskap:** Aandele, veral as hulle likied is, kan in onmiddellike kontant omgesit word in ‘n geval van nood. ‘Likied’ beteken dat daar kopers is wat gereed en gewillig is om aandele te koop as verkopers dit beskikbaar stel; met ander woorde – dit is maklik om jou aandele in kontant om te sit. Die ander kant is ook waar – ‘illikied’ beteken jy kan nie die aandele verkoop kry nie omdat daar geen gewillige kopers is teen die prys wat jy wil hê nie. Die verkoop en koop van genoteerde aandele kan slegs gedoen word op ‘n beurs wat gelisensiëer is deur sowel die FSCA as die Omsigtigheidsgesag (PA), en wel deur ‘n gemagtigde gebruiker van beurse se platforms (dié platforms is bloot die toegangspunt vir ‘n maatskappy wat ‘n aandelemakelaarslisensie het).
5. Voordele van aandelehandel
6. **Verlaagde risiko:** Gelisensiëerde beurse, soos die JSE, tree op in ‘n streng finansieel-gereguleerde omgewing. Dit beteken maatskappye moet voldoen aan streng noteringsvereistes voor hulle toegelaat word om te noteer en ook wanneer hulle aandele deur die beurs verhandel, Dié regulatoriese stelsel skep ‘n doeltreffende mark en geleentheid vir deursigtige prysbepaling. Dít, tesame met ‘n kopersvraag, bepaal die aandeelprys sodat jy weet of jy die markprys vir jou aandeel betaal en dat jy in ‘n werklike maatskappy belê. Aandelehandel bied aan jou geleentheid om te belê in verskillende maatskappye en selfs in verskillende marksektore van die ekonomie. Dit is ‘n goeie manier om jou belegging veilig te hou (moet nie verwar word met verliese weens markbeweging nie).
7. **Eenvoud:** Die finansiële sektor het tegnologie geimplimenteer , wat dit makliker vir aandeelhouers en ander beleggers maak om inligting te bekom oor aandele en beurse. Tegnologie het dit ook vir jou makliker gemaak om aandele te koop en verkoop. Aandele maak dit makliker om te disinvesteer (jou geld te onttrek), wat belangrik is as jy geld dringend nodig het.
8. **Bou welvaart:** Omdat aandeelpryse voortdurend styg en daal moet aandele as langtermynbelegging gesien word. ‘n Portefeulje met aandele van ‘n aantal maatskappye (‘n gediversifiseerde portefeulje) is ‘n meer doeltreffende welvaart as enige ander vorm van belegging. Aandeelhouers kan op twee maniere inkomste verdien: deur dividend of deur wins wanneer jy jou aandele verkoop nadat die waarde toegeneem het.

**6. Die risiko van aandelehandel**

Daar is ‘n mate van risiko, en soms aansienlike risiko, by aandelebesit. Dit is moontlik dat jy jou hele belegging in ‘n maatskappy kan verloor. As ‘n maatskappy swak presteer (‘n verlies maak), sal beleggers hul aandele verkoop, wat die aandeelprys sal laat daal en tegelyk ook die waarde van jou belegging.

As jy verkoop wanneer die aandeelprys laer is, kan jy jou aanvanklike belegging verloor (minder geld uitkry as wat jy aanvanklik belê het om daardie aandele te koop). As jy dit nie kan bekostig om jou belegging te verloor nie, kan ‘n gemagtigde gebruiker van finansiële platforms jou help om in ander finansiële produkte te belê.

Ander risikos sluit in:

1. **Gewone aandeelhouers kan laaste betaal word:** As ‘n maatskappy ophou om besigheid te doen, word die Suid-Afrikaanse Inkomstediens (SARS), werknemers, houers van voorkeuraandele en krediteure eerste betaal. Gewone aandeelhouers moet deel in die balans wat oorbly, as daar enigiets is. Deur in verskillende maatskappye te belê, en in verskillende sektore van die ekonomie, kan jy die risiko dat jy jou belegging kan verloor, verlaag indien een van die maatskappye waarin jy belê het ‘n verlies maak of sy deure sluit.
2. **Koop slegs aandele as jy die risiko verstaan:** Aandeelpryse styg of daal elke sekonde (dit is bekend as ‘volatiliteit’). ‘n Ervare gemagtigde gebruiker van beursplatforms kan advies aanbied oor wanneer die tyd gekom het om te verkoop of om jou aandele te behou. Wees versigtig om ‘die mark te wil lees’ (te voorspel hoe die mark gaan beweeg) en te probeer raai wat toekomstige markbewegings gaan wees. Wêreldgebeure kan ‘n aansienlike invloed uitoefen op die waarde van aandele. Met die markineenstorting van 2008 het beleggers deur die wêreld miljarde rand verloor, terwyl die Covid-19-pandemie in 2020 ook ‘n verwoestende uitwerking op beleggings gehad het.
3. **Die dienste van ‘n gemagtigde finansiële spesialis**

Vir sommige mense word die koop van aandele amper ‘n beleggingstokperdjie of ‘n spesiale belangstelling. Ander, wat nie die nodige deskundigheid, belangstelling of kundigheid het om self navorsing te doen nie, behoort ‘n afspraak te maak met ‘n gemagtigde agent of finansiële adviseur. So ‘n professionele persoon kan jou help om gesonde beleggingsbesluite te neem wat by jou behoeftes en begroting sal pas.

Afhangende van die mandaat wat jy aan hom/haar gee, kan ‘n gemagtigde gebruiker van ‘n beursplatform aandele namens jou kies, koop en verkoop, of jy kan hom/haar/opdrag gee om handel te dryf in aandele van jou keuse.

‘n **Diskresionêre** mandaat laat ‘n gemagtigde person toe om handel te dryf en om sekuriteite in die naam van die belegger se rekening te koop en verkoop sonder die belegger se goedkeuring.

‘n **Nie-diskresionêre** rekening is een waar die belegger besluit watter aankope/verkope gedoen word nadat hy advies van ‘n gemagtigde gebruiker van ‘n beursplatform ontvang het nadat dié sy finansiële posisie en beleggingsteikens ontleed het. Moenie alles in die hande van die gemagtigde gebruiker laat nie, en moenie vergeet dat dit jóu geld is wat belê word nie. Probeer om meer te wete te kom van die finansiële posisie van die betrokke maatskappy (maak hulle wins of ly hulle verliese), die bestuur van die maatskappy en of dit inderwaarheid op een van die beurse genoteer is.

Wanneer jy begin handel, laat jou finansiële mikpunte en risikoverdraagsaamheid jou lei oor die keuses wat jy uitoefen.

Laat ‘n gemagtigde gebruiker of jou finansiële adviseur jou leiding gee met hierdie besluite, veral as jy nie die ervaring en spesialiskennis het om dit self te kan doen nie. Vra baie vrae om daardeur selfopleiding te doen en te kan verstaan wat op die marke gebeur, en dus ook met jou belegging.

**BeIangrik:** Kontroleer by die FSCA dat die persoon of maatskappy aan wie jy ‘n mandaat gegee het om namens jou aandele te koop en verkoop, wel gemagtig is om die beursplatform van jou keuse te gebruik.

1. Effektebeurse in Suid-Afrika

Genoteerde aandele kan op effektebeurse verhandel word. Sommige aandele, veral dié van kleiner maatskappye wat nie aan die noteringsvereistes van die van die beursplatform voldoen nie, kan tussen twee partye verhandel word in ‘n ‘*oor die toonbank*’-transaksie (OTC).

Genoteerde sekuriteite [soos gedefiniëer deur die Wet op Finansiële Markte (Wet No.19 van 2012)], soos aandele, verbande, skuldbriewe ens. word op die effektebeurs verhandel. Beurse laat beleggers toe om aandele van verskillende genoteerde maatskappye op ‘n gereguleerde elektroniese platform te koop en verkoop. Dit is belangrik om in gedagte te hou dat nie álle finansiële instrumente (‘n voorbeeld is geldmarkinstrumente) op ‘n effektebeurs verhandel word nie.

Die FMA is gepromulgeer nadat die Wet op Sekuriteite, Wet No. 36 van 2004, hersien en gepromulgeer is. Die FMA bevorder mededingendheid in die finansiële sektor en skep balans tussen markdeelnemers en beleggingsmodelle. Daar is nou vyf gelisensiëerde beurse in Suid-Afrika – die JSE, A2X, ZAR X, EESE and 4AX – elkeen met sy eie besigheidsmodel.

Die **JSE** bied vyf finansiële markte naamlik:

• ekwiteite;

• finansiële afgeleide instrumente;

• geldeenheid-afgeleide instrumente;

• kommoditeite-afgeleide instrumente; en

• rentekoers-afgeleide instrumente.

In 2003 het die JSE ‘n alternatiewe beurs, **AltX**, geskep vir klein- en mediumkapitaal noterings, gevolg deur **Yield-X** in 2020, vir rentekoers- en geldeenheidinstrumente.

1. **Die FSCA beskerm beleggers**

Die FSCA het ‘n opdrag om beleggers te onderrig en beskerm. Die opdrag van die Markintegriteitsafdeling is om toesig te hou en oorsig uit te oefen oor markinfrastruktuur. Die department vir markinfrastruktuur en die OTC-markte is verantwoordelik vir die lisensiëring van, en toesighouding oor markinfrastruktuur soos gelisensiëerde beursplatforms, bewaarplekke vir sentrale sekuriteite, en klaringshuise soos Strate (Pty) Limited, and JSE Clear (Pty) Limited.

Die FMA maak voorsiening vir ‘n beurs, ‘n bewaarplek vir sentrale sekuriteite, en ‘n onafhanklike klaringshuis (waarna gesamentlik verwys word as markinfrastruktuur). Die FMA maak voorsiening vir die markinfrastruktuur om toesig te hou oor die selfregulerende organisasies-model (SRO) en om hul lede te reguleer. ‘n SRO word toegelaat om, soos ‘n aandelebeurs, regulasies en standaarde vir sy lede op te stel en af te dwing.

Net soos SROs, moet beurse hulle neerlê by die wetsbepalings van die Wet op Finansiële Dienste Ombudskemas (FSOSA), wat bykomende beskerming aan beleggers bied. Dié wetgewing maak voorsiening vir die Ombud vir Finansiële Diensverskaffers (FAIS Ombud) om as onpartydige party in dispute tusen finansiële diensverskaffers (FSP’s) en hul kliënte op te tree.

1. Gronde wat nodig is om ‘n klag te kan indien

Alle beurse word deur die FSCA gereguleer, wat seker maak dat hulle voldoen aan die reëls en regulasies wat in die wet omskryf word. As hulle nie hou by die reëls en regulasies nie, het jy die reg om te kla.

**Gedrag van die beurs wat tot klagtes kan lei**

* Oortreding van of nie-voldoening aan enige opdrag wat die belegger gegee het, of van enige ooreenkoms of mandaat wat met die kliënt aangegaan is;
* Oortreding van of nie-voldoening aan FMA-reëls en direktiewe van die beurs;
* Oneerlike, nalatige of roekelose optrede; en
* Onredelike of onregverdige behandeling van die belegger.

Hou in gedagte dat alle gemagtigde gebruikers toegelaat word as lede van elke beurs. As jy wil bevestig dat jou gekose professionele agent gemagtig is om aandele te koop en verkoop, kan jy die relevante beurs of die FSCA kontak. Deur die magtiging van FSPs help die FSCA om vertroue in die finansiële sektor te behou.

As jy ‘n klag het in verband met jou belegging of die koop/verkoop van jou aandele, moet jy die korrekte klagteproses volg.

1. Hoe om ‘n klag by die FSCA in te dien

Die beurs, en dan die toepaslike Ombud, moet geleentheid gegun word om jou klag op te los. As jy daarna nog nie tevrede is met die uitkoms van jou klag nie, kan jy ‘n gedetailleerde, skriftelike klag aan die FSCA rig.

**Klagtes kan soos volg by die FSCA ingedien word:**

* Voltooi die aanlynklagtevorm op die FSCA-webtuiste: [www.fsca.co.za](http://www.fsca.co.za)
* E-pos jou klagte na complaints@fsca.co.za
* As jy onseker is, kan jy vir algemene navrae per e-pos kontak maak met info@fsca.co.za .
* Skryf ‘n brief aan: Die Bestuurder: Klagtes, Navrae en Resolusie, Posbus 35655, Menlopark, Pretoria

0102.

* Stuur die klagte per faks aan die Bestuurder: Klagtes, Navrae en Resolusie by telefoon 012 346 6941.

**Inligting wat verskaf moet word by die indien van ‘n klagte**

Klaers moet die FSCA voorsien van:

* Die naam en van van die klaer;
* Kontakbesonderhede (gee posadres, telefoon- en faksnommer en e-posadres, wat ookal toepaslik is);
* Volle besonderhede van die klagte of grief;
* Afskrifte van onlangse toepaslike dokumentasie wat die klag ondersteun;
* Naam van die finansiële diensverskaffer/produkverskaffer/finansiële adviseur teen wie die klag is;
* Besonderhede van die stappe wat die klaer reeds geneem het om die klag/grief op te los en die uitkoms; en
* Die uitslag wat die klaer graag sal wil hê.

**Hoe sal ek weet wat die uitslag van die ondersoek is?**

Die FSCA sal jou skriftelik in kennis stel van die uitslag van die ondersoek en redes vir sy beslissing gee.

**Nuttige kontakte:**

 **Finansiële Sektor Gedragsowerheid (FSCA)**

Om vas te stel of ‘n FSP of finansiële adviseur gemagtig is om finansiële produkte en dienste aan jou te verkoop en watter produkte hy/sy wel mag verkoop, kontak die FSCA.

**Oproepsentrum:** 0800 20 3722 (FSCA)

**Skakelbord:** 012 428 8000

**Faksnommer:** 012 346 6941

**e-posadres:** Info@fsca.co.za / enquiries@fsca.co.za

**Webblad:** [www.fsca.co.za](http://www.fsca.co.za)

**Fisiese adres:** Riverwalk-kantoorpark, Blok B, Matroosbergweg 41, Ashlea Gardens,

Pretoria, Suid-Afrika 0081

**Posadres:**

Posbus 35655, Menlopark, Pretoria, 0102

**Webblad:** [www.fsca.co.za](http://www.fsca.co.za)

**FSCA se Departement vir Verbruikersopleiding (CED)**

Vir meer inligting oor finansiële opleiding vir verbruikers, kontak die FSCA se CED:

**e-posadres:** CED.Consumer@fsca.co.za

**Webblad:** [www.fscamymoney.co.za](http://www.fscamymoney.co.za)

**Ombud vir Finansiële Diensverskaffers (FAIS-Ombud)**

Kontak die FAIS-ombud vir gratis hulp as jy ‘n klagte oor ‘n produkverskaffer of finansiële adviseur het.

**Deeloproep:** 086 066 3247

**Skakelbord:** 012 762 5000

**e-posadres:** info@faisombud.co.za

**Posadres:** Posbus 74571, Lynnwoodrif 0040

**Fisiese adres:**

Kasteelpark-kantoorpark, Orange-gebou, 2de Vloer, Jochemusstraat 546, Erasmuskloof, Pretoria, 0048

**Webblad:** [www.faisombud.co.za](http://www.faisombud.co.za)

© 2020 FSCA

VRYWARING

*Die inligting wat in hierdie boekie vervat is, is slegs ter inligting verskaf deur die Finansiële Sektor Gedragsowerheid (FSCA). Dié inligting geld nie as wets-, professionele of finansiële advies nie. Hoewel alles moontlik gedoen is om seker te maak dat die inhoud bruikbaar en akkuraat is, gee die FSCA geen waarborg, onderneming of waarborg in dié verband nie, en aanvaar nie enige wetlike aanspreeklikheid of verantwoordelikheid vir enige verlies of skade veroorsaak spruitende regstreeks of onregstreeks waar vertrou is op die gebruik van hierdie inligting nie. Tensy andersins vermeld, besit die FSCA die kopiereg op al hierdie iinligting. Geen inligting in hierdie boekie mag op enige wyse gereproduseer of oorgedra word nie of op enige wyse of in enige media hergebruik word tensy skriftelike goedkeuring vooraf verkry is van die kantoor van die FSCA se Algemene raad.*